**Hódmezővásárhelyi Szakképzési Centrum**

**2023. május 4.**

**DIÁKOK MÉLTATÁSAI**

**ORSZÁGOS SZAKMAI TANULMÁNYI VERSENYEK**

**HSZC Eötvös József Technikum**

**Futó Mária**

Az Országos Szakmai Tanulmányi Versenyen harmadik helyezést ért el. Három napig tartott a megmérettetés, sok-sok izgalom, megannyi élmény és tapasztalatszerzés kísérte a döntőt. Ezt megelőzően a Szakma Kiváló Tanulója Verseny középdöntőjén (Keszthelyen) második lett, így jutott el a budapesti Szakma Sztár Fesztiválra. Marikát mindig is érdekelte a kozmetika varázsa, az új eljárások, trendek, kezelési módok. A felkészülésben hatalmas támpontot nyújtott Bimbó Veronika tanárnő, akitől a szakma csínját-bínját sajátította el. Nagy segítséget jelentett emellett, családja támogatása, kozmetikus tanuló társai, akik modellként is segítették munkáját. A szakma megszerzése után szeretne tovább fejlődni, minél több továbbképzésen részt venni, hogy mindenből maximumot, professzionális, minőségi munkát nyújthasson vendégeinek.

**Felkészítő oktatók:** Bimbó Veronika, Bertáné Csépán Erzsébet

**Meszlényi Viktória**

Az Ágazati és ágazaton belüli specializáció szakmai érettségi vizsgatárgyak versenyén, az úgynevezett ÁSZÉV versenyen kozmetikai ismeretekből országos 3. helyezést ért el. A verseny célja a szakmai érettségi vizsgára való eredményes felkészülés támogatása - a tehetséggondozás alapelveivel összhangban, a személyre szabott fejlesztés, a differenciálás elősegítése az oktatásban, a megszerezhető tudás iránti tanulói motiváció fokozása, a tehetséges tanulók számára lehetőség biztosítása tudásuk összemérésére volt. Lung Mónika oktató az anyagismeret viszonylag nehéz témakörében végezte el a felkészítést, emellett gyakorlati példákkal segítette a közös munkát. Az oktató a képi tanítást igyekezett egy jól megjegyezhető hasonlathoz kötni, mivel az anyagismeret viszonylag nehéz témakör a versenyen. Nagyné Szél Katalin tanárnővel az elmélet mellett hangsúlyt fektettek az írásbeli és szóbeli számonkéréshez szükséges kompetenciákra is. Vizsgafeladatokat oldottak meg közösen és önállóan is. Viktória felkészülését Bertáné Csépán Erzsébet oktató is segítette.

**Felkészítő oktatók:** Bertáné Csépán Erzsébet, Nagyné Szél Katalin, Surányi Orsolya

**HSZC Szentesi Boros Sámuel Technikum**

**Berczeli Nóra Laura**

A Hódmezővásárhelyi SZC Szentesi Boros Sámuel Technikum 12. c osztályos tanulója.

Kifejezetten a szakma iránt érdeklődő, az egészségügy, a biológia és a természettudományos tárgyak érdeklik, ezek iránt elkötelezett. A jövőben orvosnak szeretne tanulni, szorgalmas, csendes, visszahúzódó diák, aki mindig a céljait tartotta szem előtt, és ennek megfelelően készült az elmúlt években a versenyekre és a szakmai megmérettetésekre. Személyiségéből adódóan a segítő szakmák érdeklik, és a szakmacsoportos bemutatókon, a szakmai napokon segítőként vett részt.

Az Ágazati és ágazaton belüli specializáció szakmai érettségi vizsgatárgyak versenyén (ÁSZÉV) 3. helyezést ért el Egészségügyi ismeretek vizsgatárgyban.

**Felkészítő oktatók:** Bolyánné Szamosközi Gabriella†, Dudás-Szabóné Deák Judit, Boros Katalin Gyöngyi

**HSZC Szentesi Pollák Antal Technikum**

**Busi Kevin**

A Hódmezővásárhelyi SZC Szentesi Pollák Antal Technikum 13.A osztályos diákja erősáramú elektrotechnikus szakon. Már a 9-12. évfolyamban kitűnő volt a tanulmányi eredménye. Az előző tanévben bejutott az Ágazati és ágazaton belüli specializáció szakmai érettségi vizsgatárgyak versenyének döntőjébe. A 13. évfolyamon elindult az Országos Szakmai Tanulmányi Versenyen, ahol a legjobb eredménnyel került be a budapesti válogatóra. Innen már egyenes út vezetett a 2023. április 24-26. között megrendezett Szakma Sztár Fesztiválra, melynek eredményeként az ország 3. legjobb erősáramú elektrotechnikus tanulójának mondhatja magát, és mentesül a szakmai vizsga alól.

**Felkészítő oktatók:** Remzső Sándor, Hajdú Zoltán

**HSZC Szentesi Zsoldos Ferenc Technikum**

**Baksa Richárd Rudolf**

A Hódmezővásárhelyi SZC Szentesi Zsoldos Ferenc Technikum 3/11 C osztályos villanyszerelő tanulója, országos **3. helyezés**t ért el a 3 fordulós Országos Közismereti Tanulmányi Verseny **reál tantárgycsoport**jában.Richárd egyenletes, szép teljesítménnyel jutott tovább mind az iskolai, mind pedig a regionális szakaszon. A **18. Országos Szakképző Iskolai Közismereti Tanulmányi Verseny** záró fordulóját április 22-án rendezték meg Debrecenben. A verseny ezen utolsó szakaszában az ország 33 szakképző iskolájából 74 diák mérte össze tudását. Ricsi kitartó, szorgalmas munkáját mutatja az is, hogy párhuzamosan készült a közismereti versenyre és a „Szakma Sztár” elnevezésű szakmai megmérettetésre is. A közismereti tanulmányi versenyre **Csetfalvi Pálma** oktató készítette fel.

 Ricsinek csak egy napja maradt arra, hogy kipihenje magát, hiszen április 24 -26. között került megrendezésre a Hungexpo Budapest Kongresszusi és Kiállítási Központban a „Szakma Sztár Fesztivál” nevű rendezvény. A fesztivál keretében 72 szakma 22 szakmacsoportjában versengtek a dobogós helyezésekért a fiatal szakemberek. Richárd az országos válogatóba nagyszerű, 99%-os teljesítménnyel került be, majd a döntőbe jutásért folytatott küzdelemben az első öt helyen végzett. Kiváló teljesítményével a döntőben a **3. hely**et szerezte meg az Elektrotechnika-Elektronika, **Villanyszerelő**, Épületvillamosság szakmairányban a **Szakma Kiváló Tanulója Versenyen**. Felkészítője **Rácz István** oktató volt.

**HSZC Corvin Mátyás Technikum és Szakképző Iskola és Kalmár Zsigmond Szakképző Iskola Intézményegysége**

**Reményi Bertold**

A 3/11/B osztály villanyszerelő tanulója, aki példás magatartásával és szorgalmával kezdettől fogva kiemelkedett társai közül. Tanulmányai során, végig kiváló eredményei voltak. Tudása alapos, személyisége kifejezetten alkalmassá teszi arra, hogy kiváló villanyszerelő szakember váljék belőle. Nyugodt, alapos, pontos. Jellemzi a komoly, felelősségteljes munkavégzés, a szakmája iránti elkötelezettség. A gyakorlati képzőhelyen munkájával kifejezetten elégedettek, sőt olyan tanulónak ismerik, akit a nehéz feladatok inspirálnak. Kitartása, teherbírása is kiemeli az átlagból. Az Automatix Hungary Kft. dolgozói kiemelték még az együttműködésre való képességét és tehetségét is. A tanuló másodikként jutott a legjobb 5 közé az országos Szakma Kiváló Tanulója Versenyben, így részt vett a verseny döntőjén, a Szakma Sztár Fesztiválon, ahol 4. helyezést ért el.

**Felkészítő oktatók:** Kiss Anikó és Ambruzs Csaba

**TOVÁBBI ORSZÁGOS SZAKMAI VERSENYEK**

**HSZC Eötvös József Technikum**

**Görgényi Ágnes**

A Győri Szakképzési Centrum Kossuth Lajos Technikum és Kollégium szervezésében került sor  a fodrász tanulóversenyre, a Kossuth Kupára. A március 25-én rendezett megmérettetésen Görgényi Ágnes is sikeresen szerepelt "Tavasz tündér" kontyával 3. helyen végzett. Ági szereti a szakmát, szívesen kipróbálja magát a versenyeken. Most a balatonfüredi 65. Magyar Bajnokságra készül Meszlényiné Marika és Vámos István irányításával.

**Felkészítő oktató:** Meszlényi Tamásné (Elegance Fodrászszalon)

**Halász Edit**

A 3/15/E általános ápoló osztály tanulója, tanulmányait kitűnő eredménnyel végezte el. Mind elméleti, mint gyakorlati órákon kimagasló teljesítménnyel szerepelt, miközben a Szegedi Tudományegyetem is tanul párhuzamosan. Idén a Kossuth Zsuzsanna Nemzeti Egészségügyi Szakképzési Versenyen Klinikumi és szakápolástani ismeretek/ Sebészet és határterületeinek ápolástana területen 2. helyezést ért el. Iskolai rendezvényeken, bemutatókon segíti intézményünket. Segítőkész, jó szándékú tanuló.

**Felkészítő oktatók:** Bakosné Baranyi Ibolya, Kovácsné Héjja Etelka (Csongrád-Csanád Megyei Egészségügyi Ellátó Központ Hódmezővásárhely - Makó)

**HSZC Makói Návay Lajos Technikum és Kollégium**

**Szekeres Dóra Lili**

Szekeres Dóra Lili a Hódmezővásárhelyi SZC Makói Návay Lajos Technikum és Kollégium 12.A osztályos tanulója. Közgazdaság ágazaton tanul, az érettségit követően pénzügyi-számviteli ügyintéző képzésben folytatja tanulmányait.

Szakmája iránti érdeklődése és elkötelezettsége példaértékű. Az iskolában töltött 4 év alatt mindvégig jeles tanulmányi eredményt ért el, emellett számos gazdasági témájú egyéni és csapatversenyen vett részt. 9. osztályban a Géniusz Nemzetközi Fogyasztóvédelmi Versenyen csapattársával 2. helyezést ért el. Az idei tanévben a Luca Pacioli Egyesület ***[ejtsd: Luka Pacsoli]*** középiskolás versenyén bizonyította szakmai rátermettségét. A Budapesti Corvinus Egyetemen rendezett országos döntőben 3. helyezést ért el.

**Felkészítő oktatók:** Lovász Edit, Horváth Erzsébet, Szekeres Krisztián

**HSZC Szentesi Pollák Antal Technikum**

**Német Bence**

Német Bence a Hódmezővásárhely SZC Szentesi Pollák Antal Technikum 13.B osztályos diákja CAD-CAM informatikus szakon. A 9-12. évfolyamban kitűnő tanulmányi eredménnyel zárta a tanéveket, kiemelkedő a közösségi munkája, az iskolai diákönkormányzat elnöke. Az előző tanévben bejutott az Ágazati és ágazaton belüli specializáció szakmai érettségi vizsgatárgyak versenyének döntőjébe. A 13. évfolyamon elindult az SOLIDWORKS országos diákversenyen, ahol az április 6-ai döntőn 1. helyezést ért el, így ő lett az ország legjobb CAD-modellező tanulója. Bekerült a CNC programozás és gépkezelés országos szakmai versenyének döntőjébe is. Továbbá a Charles Babbage Országos 3D Modellező és Műszaki Rajzoló Verseny 6. helyezést ért el.

**Felkészítő oktató:** Bánfi János

**Bárány Gergő, Répa Erik, Takács Krisztián**

**Csapatban**

A metALCOM Zrt. által rendezett “Az én távközlésem” elnevezésű országos versenyen 3. helyezést ért el a csapat. 30 csapat indult a versenyen, a döntőbe 11-en jutottak be. A Pollák 13.C osztályos diákjai 2 éves duális képzés keretében, Távközlési technikusnak tanulnak. Ők még csak egy éve tanulják a szakmát, így különösen szép az eredmény, hiszen végzős diákokkal mérték össze szakmai tudásukat. A tanulmányaikat felhasználva, a távközlés jövőjéről írtak egy esszét, amit bemutattak a zsűrinek, majd a döntő során gyakorlati feladatokat oldottak meg. A fiúk a tanulmányaik során sok új ismeretet szereztek. Lelkesen tanulnak az iskolában és a duális partner által tartott órákon is. A csapat jól tud együtt dolgozni, gondolkodni, ez most meghozta az eredményt. Gratulálok nekik a szép eredményhez.

**Felkészítő oktató:** Ágoston Csaba

**ORSZÁGOS SPORT EREDMÉNYEK**

**HSZC Eötvös József Technikum**

**Ficzere Alexa Zoé**

Ficzere Alexa Zoé az Orosházi Mazsorett és Táncsport Egyesület tagja már 10 éve, s ez idő alatt nagyon sok szép eredményt ért el a csapattársaival különböző formációkban. Alexa kitartó, szorgalmas, az edzéseket rendszeresen látogatja és a kért feladatokat minden alkalommal elvégzi, a tudása legjavát beleadva. Az egyesület többi tagjával együtt részt vett már nemzetközi és hazai bajnokságokon is, s ezen a hétvégén is egy versenyre fog utazni Debrecenbe, Az év tánca c. versenyre. Utána pedig a Magyar Bajnokságra fog készülni, amely június elején lesz Komárom városában. Alexa itt is több versenygyakorlatot fog bemutatni, mint duóban, mind pedig miniformációban.

Eredményei:

* X. Abigél Országos Minősítő Táncfesztivál - Kiemelt arany minősítés
* Év tánca Nemzetközi Táncverseny - Kiemelt arany minősítés
* Év tánca Nemzetközi Táncverseny - Arany minősítés

**Felkészítette:** az Orosházi Mazsorett- és Táncsport Egyesület

**Felkészítő edző:** Baráth Beáta

**Jucha Ada Imola**

Ada 2022. szeptembere óta a 9.B osztály tanulója, fodrásznak készül. Sportsikerei mellett a tanulásban is jeleskedik, osztálya egyik legszorgalmasabb tanulója és aktívan vesz részt az iskolai programokon is.

2022 szeptemberében a Nagykanizsán megrendezett RAW Fekvenyomó Magyar Bajnokságon elhozta az I. díjat. Novemberben Cegléden a RAW Erőemelő Magyar Bajnokságon országos magyar bajnoki csúcsot ért el guggolásban. Tavaly decemberben Kiskunfélegyházán a Mikulás Kupa RAW Fekvenyomás versenyen felhúzásban I. helyet szerzett. Idén április 29-én MERSZ RAW Erőemelő OB-n Cegléden 47 kg ifi guggolásban új magyar csúcsot állított fel és összetettben is elhozta az arany érmet.

**Felkészítette:** a Herkules SE

**Felkészítő edző:** Otlokán Mihály

**Kis Noel**

Edzője így fogalmaz Noelről: 12 éves kora óta dolgozunk együtt. Az 5 év alatt bebizonyította, hogy a lehetetlen fogalma nem létezik. Ha kell hétről hétre meg tud újulni. Számára az edzés is verseny, ahol a cél legyőzni önmagát. Nehezebb napokon felidézi mi is a hosszútávú célja és ez ad neki erőt, hogy minél hamarabb tovább lépjen. A kölcsönös tisztelet a csapattársaival, szüleivel és edzőjével szemben mutatja, hogy bármilyen sikert is érsz el tudd mindig, hogy honnan indultál és kik segítettek végig ezen az úton. Edzéseken elvégzett kimagasló munkájával példát statuál a fiatalabb generációnak, akik ma már felnéznek rá és követni akarják a munkásságát. Számára ez az út még csak most kezdődött el, amiben 110%-ban támogatni fogjuk.

Rövid távú célja az ifjúsági Európai Bajnokságra kijutni, és az ifjúsági Magyar Országos Bajnokságon megvédeni a bajnoki címeket.

Az idén március 25-26-án Hódmezővásárhelyen megrendezett X. Gyarmati Kupán 3 arany és 3 ezüstérmet sikerült begyűjtenie. A Kaposváron megrendezett CXXV. Felnőtt Úszó Országos Bajnokságon a B döntőben 50 méter gyorson 5., 100 méter gyorson pedig 8. helyen végzett. 50 és 100 méter gyorson, valamint 100 méter pillangóban ranglista vezető. 17 évesen már a felnőtt mezőnyben úszott. Élete legjobb eredménye a felnőtt Országos Bajnokságon elért 9. hely.

**Felkészítette:** a Hód Úszó SE

**Felkészítő edző:** Sibalin Dávid

**Megyesi Lotti**

A 11. A osztály sport ágazatos tanulója. Lotti 2022-ben kezdett el erőemeléssel foglalkozni, előtte versenyszerűen boxolt. A kezdetek óta, kitartásának és szorgalmának köszönhetően szép sikereket ért el regionális és országos versenyeken is.

Országos eredményei:

Mikulás Kupa Erőemelő Verseny Kiskunfélegyházi Országos Döntőjében Felhúzásban ezüstérmet (2. hely) és a RAW Erőemelő és Fekvenyomó Bajnokság Debreceni Országos Döntőjében bronzérmet (3. hely) szerzett.

Április 29-én MERSZ RAW Erőemelő OB-n Cegléden 52 kg ifi guggolásban 61 kg-al új magyar rekord született, felhúzásban 83 kg-al szintén új magyar csúcsot ért el valamint az összetettben is arany érmet szerzett.

**Felkészítette:** a Herkules SE

**Felkészítő edző:** Otlokán Mihály

**Szatmári Máté**

A Hód Úszó SE reményteljes mellúszója. Alkatában tehetséges, rendkívül szorgalmas, ígéretes fejlődési mutatókkal rendelkezik. 200m mellúszásban a 2022-es bajnokságokon az egy évvel idősebbek mezőnyében is dobogóra tudott állni. Eredményei alapján beverekedte magát a serdülő válogatottba, és a közép-európai serdülők mezőnyében hatalmas egyéni csúccsal ezüstérmet szerzett!

A 2022-23-as Országos Úszó Diákolimpián 200m mellen ezüst-, 100m mellúszásban bronzérmet szerzett.

A 2023-as Úszó Országos Bajnokságon 200m mellúszásban kiváló egyéni csúccsal serdülőként a felnőttek mezőnyében a B döntőbe verekedte magát, ahol a 14. helyen végzett.

Máté az Országos Serdülő Bajnokságra készül, ahol reményeink szerint sikerül kvalifikációt szerezni a 2023 nyarán Mariborban rendezendő Európai Ifjúsági Olimpiai Fesztiválra.

**Felkészítette:** a Hód Úszó SE

**Felkészítő edző:** Máté Hunor

**Szőke Zita**

Szőke Zita kiváló úszó, amellett, hogy jó tanuló is. Felnőtt országos úszó bajnokságokon vesz részt. Országos Bajnokságon Budapesten (április) a B döntőben lett 6. (60 méter pillangó), illetve 8. helyezett (100 méter pillangó). A Rövidpályás Országos Úszó Bajnokságon, Kaposváron 100 méter mellúszásban 2. helyezett lett. Szerepelt Szabadkán az Autumn Cup-on, ahol egy 1. helyezést és két 2. helyezést ért el a selejtezőben. A Cikluszáró Nemzetközi Úszóversenyen, Hódmezővásárhelyen a selejtezőben több első helyezést is szerzett. A Kaposváron megrendezett Úszó Országos Bajnokságon is részt vett, ahol 50 méter női gyorson 8., 50 méter pillangóúszásban 9. és 50 méter mellúszásban 13. helyezett lett. Zita nagyon kedves, de ugyanakkor céltudatos lány, a jövőben egyetemi ösztöndíjjal fog továbbtanulni az Egyesült Államokban.

**Felkészítette:** aNICS-HSÚVC

**Felkészítő edző:** Tóth Tibor

**Ugrai Panna Nóra**

Panna 2022-ben több nemzetközi és országos felnőtt úszó bajnokságon részt vett. Kiemelkedő tehetségnek számít Magyarországon. Marseille-ben a Golden Tour-on 200 méter vegyesen 2., 100 méter pillangón 5. helyezett lett. A Gymnasiade-n (gimnáziumi világbajnokság) 7 aranyérmet és 3 ezüstérmet szerzett. Berlinben a világkupán 200 méter pillangón 10., 200 méter vegyes úszásban 12. lett. A Debrecenben tartott felnőtt országos úszóbajnokságon 2 aranyérmet, 1 ezüstérmet, 4. helyett, 6. helyett úszott. A rövidpályás országos bajnokságon 3 aranyérmet (100 méter gyors, 100 méter pillangó, 100 méter vegyes), 2 ezüstöt és 4. helyett úszott. A rövidpályás Hód Kupán (5 aranyérem), II. Hód Sprint Csomiép verseny (3 aranyérem és összesített kategóriában is 1. helyezett). Cikluszáró úszóversenyen, Kecskeméten 2 aranyérmet, a Nemzetközi Cikluszáró versenyen, Hódmezővásárhelyen 100 méter pillangón lett első helyezett.

Az Úszó Országos Diákolimpián 100 méter gyorsúszásban országos 1. helyezett lett. A 2023-as, Kaposváron megrendezett Úszó Országos Bajnokságon 100 méter gyorson bronzérmet, 50 méter hátúszásban ezüstérmet, 200 méter gyorson 5. helyet, 100 méter pillangón és 100 méter háton pedig MAGYAR BAJNOKI címet szerzett. Ezenkívül számos versenyen részt vett és lett helyezett. Jó tanuló, céltudatos, szorgalmas lányként ismertem meg.

**Felkészítette:** a Hód Úszó SE

**Felkészítő edző:** Máté Hunor

**HSZC Szentesi Zsoldos Ferenc Technikum**

**Csuka Eszter**

A Hódmezővásárhelyi SZC Szentesi Zsoldos Ferenc Technikum 9.A osztályos rendészet és közszolgálat ágazatos tanulója, számos szép országos és nemzetközi sportsikert ért el a tanév folyamán. A kilencedikes tanuló már évek óta a Hódmezővásárhelyi Boksz Klub igazolt versenyzője, ahol edzője **Szalkai Edina** vezetésével készül fel a versenyekre, de nem csak az edzéseken, hanem az iskolai önvédelem órákon is erősíti izmait, fejleszti állóképességét. Az ökölvívó versenyeken jelenleg junior kategóriában, 57 kg-os súlycsoportban versenyez az ifjú sportoló.

2022. október 1-2-án Kiskunhalason került megrendezésre a **XXI. Testvérvárosok Kupája Nemzetközi Ökölvívó Torna**, ahol 18 egyesület 71 versenyzője vett részt. Eszter az **arany érem** mellé elhozta a torna **legtechnikásabb női versenyzője különdíját** is.

Ezt követően az U12, Serdülő és **Junior Országos Ökölvívó Bajnokság**on vett részt sikeresen, ahol is az előkelő **második hely**en végzett. A bajnokságot november 5-6-án rendezte meg Csepelen a Magyar Ökölvívó Szövetség. A korosztályos magyar bajnokság célja a sportág népszerűsítése a legfiatalabbak között, a magyar bajnoki cím elnyerése, és a jogosultság megszerzése a nemzetközi tornákon való indulásra, illetve a válogatott keretbe való bekerülésre.

A tanév utolsó megmérettetése április 12-15. között zajlott Budapesten, ahol Eszter szintén szépen helyt állt. 2023. évi **Utánpótlás Magyar Kupán** újra dobogó **második** fokára állhatott. Ez az egyik legfontosabb hazai korosztályos verseny, amely az érmek és a kupák megszerzése mellett válogatóként is szolgál az év legfontosabb eseményei előtt.

Eszter nem csak egyesületi színekben szerepelt az idei tanévben, hanem iskoláját is képviselte egy neves hazai megmérettetésen. A tanuló részt vett február 23-án a **Magyar Honvédség Amatőr Katonai Küzdősport Bajnokságá**n Szentendrén az MH Altiszti Akadémia tornacsarnokában, ahol Nagykesztyűs viadal versenyszámban indult és kategóriájában **ezüstérmet** szerzett. A versenyre való felkészülésben edzője mellet édesapja is sok segítséget nyújtott Esztinek.